Természet

Dromern élővilága hasonló a földihez, ez a lap a kivételeket és egyedi lényeket hivatott megemlíteni.

# Állatok

#### Duaren

A duarenek szarvas méretű, patás, növényevő állatok, egy csorda 20-50 egyedből áll. Szőrük világosbarna, amin szabálytalan, sötétbarna foltok vannak, de nem olyan kontrasztos, mint az általunk ismert zsiráfoknál. Az állat megtalálható az Irseus-tenger és a Nadorgo-tenger által közrezárt területen.

#### Lanait farkas

A lanait farkasok kizárólag a lanaitok területén élnek, marmagasságuk eléri a 150-160 cm-t és akár 140-150 évig is élnek. 8-15 fős falkákban járnak, mindenevőek, akár növényekkel is jól tudnak lakni hónapokig, de ha van lehetőségük, akkor vadásznak. A fiatalabb farkasok színe fekete, és ahogyan öregszenek, úgy fakul ki a szőrük.

#### Lovak

A déli kontinensen a lovak marmagassága másfél méter körül alakul, míg az északi kontinensen őshonos fajták két méternél kezdődnek. Mindkét fajtából rengeteg él vadon, de sokan tartják haszonállatként is, használják közlekedési eszközként, és tenyésztik.

### Reska

A reska egy röpképtelen ragadozó madár, ami minden hegyoldalban megtalálható. Repülni ugyan képtelenek, de siklani tudnak a kitárt szárnyaikkal, így vadásznak a hegyekről lefelé jövet. Amíg van szabad terület, amerre tudnak ereszkedni, addig próbálkoznak a vadászattal, de ha elérik a hegy alját, akkor sétálva és ugrálva elindulnak felfelé, ami akár napokig is eltart. Emberre általában nem veszélyes, de volt már rá példa, hogy nagyobb és éhes példányok gyerekekre támadtak.

# Növények

#### Lanait fenyő

Akár 20 méteres átmérőjű is lehet a törzs, a legalsó ágak 5-6 méter magasan találhatóak. A lombkorona szélesebb, mint az általunk ismert mamutfenyőknél. Idősebb fáknál előfordul, hogy a talajnál évek alatt szétnyílik a törzs, mintha több lábon állna a növény. Az így kialakuló sátorszerű helyet gyakran menedéknek használják az állatok.

#### Ielorfok

Az ielorfok olyan törzs nélküli lombkoronák, amik a talaj fölött lebegnek. Több alfaja is van, de közös bennünk, hogy nincsenek gyökereik a földben, csak a földfelszínen, így a szél el tudja őket fújni. Bizonyos fajták a gyökereikkel irányítják magukat vagy épp kapaszkodnak, ha nem akarnak helyet változtatni. Ha elkezdenek kiszáradni, könnyebbek lesznek és eltávolodnak a földtől, majd ismét ereszkednek, ha elég nedvesség éri őket. A méretük változatos, de a nagyobb egyedek akár a 20-25 méteres átmérőt is elérhetik 40-50 méteres gyökerekkel. A Teinaf-hegységtől délre, egészen a tengerig bárhol megtalálhatóak. Az uquarok sokszor kikötik őket úgy, hogy a gyökerük vízbe érjen, így nem kell bemerészkedniük a szárazföldre, van árnyékuk és bizonyos fajtákról akár gyümölcsöt is szedhetnek.

### Esmere

Egy kisebb, ritka növény, ami tompít bizonyos népek képességeinek negatív hatásain. Például az invoták jobban bírják a világost, az uquarok jobban bírják víz nélkül.

#### Tilir

A tilir egy virág, ami a Zouza-hegység és Sugair-hegység környékén nő. Fekete, tölcséres alakú. Esőben nyílik ki, összegyűjti a vizet, majd bezáródik. A dhintirek és lanaitok is gyarkan isznak az édeskés vizéből. A virág szára erős, fás, levelei lédúsak, laktatóak, de ízetlenek. A virágban sokszor akár 8-10 kortynyi víz is van, így egy felnőtt is csillapíthatja szomját vele.

# Egyéb

#### Roor

Erős fém, ami olyan könnyű, hogy úszik a víz tetején. Nagyon ritka és értékes.